  Майя Бывальцева Вакцинациез ортчемъёслэн лыдзыя Удмуртия Россиын 37-тӥ инты басьтэ. Та дырлы 60 процент палаез арлыдоос прививка пуктӥзы. Со сярысь элькун тӧролэн но кивалтэтлэн пресс-службазы ивортӥз. Вакцинацие пыриськисьёслэн лыдзы йылэмъя ми Россиын 12-тӥ инты басьтӥськом, улосвылысь бадӟымъёс пӧлын прививка пуктэмъёслэн лыдзыя – 37-тӥ Эльвира Пинчук, Удмуртиысь кивалтэтлэн тӧроезлэн воштӥсез8-тӥ шуркынмонлы Удмуртиын 557 сюрс 434 адями коронавируслэсь прививка пуктӥз, со чакламлэсь 60 процентлэсь ятыр. Эльвира Пинчуклэн верамезъя, «Спутник V» вакциналэн запасъёсыз тырмыт – 125 сюрс 783 комплект. Озьы ик вице-премьерлэн кылъёсызъя элькунын коронавирусъя югдур секыт возиське, но умой пала воштӥськемез шӧдӥське. Берло нуналсын 385 выль черламъёсты пусйизы, 367 мурт йӧназ. Оглом 66 сюрс 881 адямилы коронавирус диагноз пуктӥзы, 54 сюрс 961 мурт йӧназ. Висисьёслы эмъяськонниосын 3 сюрс 980 инты дасямын, со пӧлысь 1 сюрс 128-эз койка яке 28,3 процентэз буш. Ватсалом, коньывуон пумын вакцинацие пыриськисьёслэн лыдзы йылэмъя Удмуртия 27-тӥ инты басьтэ вал.  Тодэ вайытом, Россиын коронавируслэсь вакцинаци ортчем сярысь сертификатъёслэн (QR-кодъёслэн) ужан дырзы ӧз воштӥськы.  Тегъёс: Ижкар Удмуртия коронавирус прививка ЭльвираПинчук  